*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 16ης Ιανουαρίου 1984

για την περάτωση της διαδικασίας αντιντάμπινγκ όσον αφορά τις εισαγωγές εξωτερικών θυροφύλλων καταγωγής Ταϊβάν

(84/16/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως το άρθρο 9,

Μετά από διαβουλεύσεις στο πλαίσιο της συμβουλευτικής επιτροπής που προβλέπεται από τον ως άνω κανονισμό,

Εκτιμώντας τα ακόλουθα:

Α. Διαδικασία

(1) Τον Μάρτιο 1983, η Επιτροπή έλαβε καταγγελία που υποβλήθηκε από την Federation europeene des Syndicats de fabricants de menuiserie de batiment, εξ ονόματος παραγωγών που αντιπροσωπεύουν το σύνολο της κοινοτικής παραγωγής εξωτερικών θυροφύλλων.

Η καταγγελία περιείχε αποδεικτικά στοιχεία για το ντάμπινγκ και την από αυτό προκύπτουσα υλική ζημία, πράγμα που θεωρήθηκε επαρκές για να δικαιολογήσει την κίνηση διαδικασίας. Κατά συνέπεια, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (3), την κίνηση διαδικασίας αντιντάμπινγκ όσον αφορά τις εισαγωγές στην Κοινότητα εξωτερικών θυροφύλλων που υπάγονται στη διάκριση ex 44.23 Β ΙΙ του Κοινού Δασμολογίου, που αντιστοιχεί στον κώδικα NIMEXE 44.23-ex 51, καταγωγής Ταϊβάν, και άρχισε τη σχετική έρευνα.

(2) Η Επιτροπή ενημέρωσε επίσημα επί του θέματος τους ενδιαφερόμενους εξαγωγείς και εισαγωγείς και τον καταγγέλλοντα και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση. Τα περισσότερα από τα ενδιαφερόμενα μέρη γνωστοποίησαν γραπτώς τις απόψεις τους και, σε όσα το ζήτησαν, παραχωρήθηκαν ακροάσεις.

(3) Οι εξαγωγείς της Ταϊβάν προσφέρθηκαν να δεχθούν τη διενέργεια άμεσου ελέγχου στις εγκαταστάσεις τους σχετικά με κάθε πληροφορία που η Επιτροπή έγκρινε αναγκαία για τον προκαταρκτικό προσδιορισμό του ντάμπινγκ. Η Επιτροπή διενήργησε, κατά συνέπεια, έλεγχο στις εγκαταστάσεις τεσσάρων από τους κυριότερους εξαγωγείς, δηλαδή:

- Green River Wood & Lumber Manufacturing Ltd, Ping Tung,

- Hua Lome Lumber & Wood Ltd, Kaohsiung,

- I Foon Enterprise Co. Ltd, Toufen,

- Hao Mei Woodworks Corporation, Kaohsiung.

(4) Η έρευνα ως προς την ύπαρξη ντάμπινγκ κάλυψε την περίοδο από 1 Ιουνίου 1982 έως 31 Μαΐου 1983.

Β. Κανονική Αξία

(5) Η προκαταρκτική έρευνα για να προσδιοριστεί κατά πόσον υφίστατο ή όχι ντάμπινγκ στις εισαγωγές από την Ταϊβάν, έδειξε ότι στη συνήθη εμπορική πρακτική της εγχώριας αγοράς της Ταϊβάν δεν υπήρχαν πωλήσεις του προϊόντος αυτού· ως εκ τούτου, η κανονική αξία προσδιορίστηκε βάσει της κατασκευασμένης αξίας.

(6) Η κατασκευασμένη αξία υπολογίσθηκε βάσει του συνολικού κόστους της εταιρείας για τα υλικά και την κατασκευή, όπου συμπεριλαμβάνονται και τα γενικά έξοδα, προσθέτοντας περιθώριο κέρδους 5 % που θεωρείται λογικό υπό το φως της απόδοσης της εταιρείας στη διάρκεια μιας πρόσφατης αντιπροσωπευτικής περιόδου.

Γ. Τιμές εξαγωγής

(7) Οι τιμές εξαγωγής προσδιορίστηκαν βάσει των τιμών που πράγματι πληρώθηκαν ή θα πληρωθούν για τα προϊόντα καταγωγής Ταϊβάν που πωλήθηκαν για εξαγωγή στην Κοινότητα.

Δ. Σύγκριση

(8) Για να προσδιοριστεί κατά πόσον είχε ασκηθεί ντάμπινγκ στα προϊόντα καταγωγής Ταϊβάν, οι κανονικές αξίες, όπως ορίστηκαν ανωτέρω, συγκρίθηκαν, σε επιμέρους συναλλαγές και σε στάδιο είτε εκ του εργοστασίου είτε fob, με την τιμή εξαγωγής στην Κοινότητα στο ίδιο στάδιο, για όλη την υπό εξέταση περίοδο.

(9) Δεν ζητήθηκε να αναγνωρισθούν διαφορές που επηρεάζουν τη δυνατότητα σύγκρισης των τιμών.

Ε. Περιθώριο ντάμπινγκ

(10) Ο προκαταρκτικός προσδιορισμός των γεγονότων αποδεικνύει ότι, σε όλες τις περιπτώσεις, οι τιμές

εξαγωγής είχαν υπερβεί την κανονική αξία και ότι, κατά συνέπεια, δεν είχε ασκηθεί ντάμπινγκ στις εξαγωγές εξωτερικών θυροφύλλων καταγωγής Ταϊβάν.

ΣΤ. Περάτωση της διαδικασίας

(11) Η Επιτροπή θεωρεί ότι, ελλείψει ντάμπινγκ, δεν είναι σκόπιμη η λήψη προστατευτικών μέτρων και ότι η διαδικασία αντιντάμπινγκ που αφορά τις εισαγωγές εξωτερικών θυροφύλλων καταγωγής Ταϊβάν πρέπει να περατωθεί. Η συμβουλευτική επιτροπή δεν προέβαλε αντιρρήσεις ως προς τη λύση αυτή,

ΑΠΟΦΑΣΙΖΕΙ:

Άρθρο μόνο

Περατώνεται η διαδικασία αντιντάμπινγκ όσον αφορά τις εισαγωγές εξωτερικών θυροφύλλων καταγωγής Ταϊβάν.

Βρυξέλλες, 16 Ιανουαρίου 1984.

Για την Επιτροπή

Wilhelm HAFERKAMP

Αντιπρόεδρος

(1) ΕΕ αριθ. L 339 της 31. 12. 1979, σ. 1.

(2) ΕΕ αριθ. L 178 της 22. 6. 1982, σ. 9.

(3) ΕΕ αριθ. C 152 της 10. 6. 1983, σ. 7.